CELEX: 62012TN0192
Language: mt
Date: 2012-05-02 00:00:00
Title: Kawża T-192/12: Rikors ippreżentat fit- 2 ta’ Mejju 2012 — PAN Europe vs Il-Kummissjoni

30.6.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 194/26
            
         Rikors ippreżentat fit-2 ta’ Mejju 2012 — PAN Europe vs Il-Kummissjoni
   (Kawża T-192/12)
   2012/C 194/43
   Lingwa tal-kawża: l-Ingliż
   
      Partijiet
   
   
      Rikorrenti: Pesticide Action Network Europe (PAN Europe) (Brussell, il-Belġju) (rappreżentant: J. Rutteman, avukat)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tiddikjara li d-deċiżjoni tal-Kummissjoni, tad-9 ta’ Marzu 2012, li ċaħdet bħala inammissibbli t-talba tar-rikorrenti għal reviżjoni interna, tikser ir-Regolament (KE) Nru 1367/2006 (1) u l-Konvenzjoni dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (“il-Konvenzjoni ta’ Aarhus”);
            
         
               —
            
            
               tannulla id-deċiżjoni tal-Kummissjoni tad-9 ta’ Marzu 2012;
            
         
               —
            
            
               tordna, madankollu, lill-Kummissjoni sabiex tevalwa s-sustanza tat-talba għal reviżjoni interna, f’terminu li għandu jiġi stabbilit mill-Qorti tal-Ġustizzja; u
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka żewġ motivi.
   
               (1)
            
            
               L-ewwel motiv huwa bbażat fuq l-allegazzjoni li l-konvenuta żbaljat meta ddeċidiet li r-rikorrenti ma kinitx tissodisfa l-kundizzjonijiet tal-eliġibbiltà stabbiliti fl-Artikolu 11 tar-Regolament (KE) Nru 1367/2006, peress li r-rikorrenti kienet diġà ilha teżisti għal iktar minn sentejn meta ppreżentat it-talba tagħha għal reviżjoni interna.
            
         
               (2)
            
            
               It-tieni motiv huwa bbażat fuq l-allegazzjoni li l-konvenuta żbaljat meta ddikjarat li r-Regolament ta’ Implimentazzjoni (UE) Nru 1143/2011 (2) ma jistax jiġi kkunsidrat bħala att amministrattiv fis-sens tal-Artikolu 10 tar-Regolament (KE) Nru 1367/2006, kif definit fl-Artikolu 2(1)(g) ta’ dak ir-regolament, peress li d-deċiżjoni dwar l-approvazzjoni tal-prokloraż hija suffiċjentement individwali fl-effetti u fil-kontenut tagħha sabiex tiġi kkunsidrata bħala att amministrattiv kif imfisser fl-Artikolu 10(1) tar-Regolament (KE) Nru 1367/2006.
            
         
      (1)  Regolament (KE) Nru 1367/2006 tal-Parlament Ewropew u tal-Kunsill, tas-6 ta’ Settembru 2006, dwar l-applikazzjoni għall-istituzzjonijiet u l-korpi tal-Komunità tad-disposizzjonijiet tal-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (ĠU L 264, p. 13)
   
      (2)  Regolament ta’ Implimentazzjoni tal-Kummissjoni (UE) Nru 1143/2011, tal-10 ta’ Novembru 2011, li japprova s-sustanza attiva prokloraż, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti u li jemenda l-Anness tar-Regolament ta’ Implimentazzjoni tal-Kummissjoni (UE) Nru 540/2011 u d-Deċiżjoni tal-Kummissjoni 2008/934/KE (ĠU L 293, p. 26)